钦定古今图书集成/理学汇编/文学典/第181卷 > 《新都考卷序》汪道昆
## 钦定古今图书集成/理学汇编/文学典/第181卷 > 《新都考卷序》汪道昆

太守。公故起楚业，已尽得楚材，既从宦东游，则又尽
浙东西士。筮为令，以校士应内史聘，尽南国之良，入
为尚书郎，诸郡国所登，公车所召，咸待命大宗伯。公
以诸郎在事，其视眈眈，自甲至丁，庶几尽天下士。既
由南宫出守吾郡，将合七校之士而试之，前为期，适
雨雪甚，公递进递试，都人士不纩而温。始事事，辄谢
诸相君，诸令君以下，各归视事有常，挟日而竣，辄檄
所司第名而进。故事，莅时试犹尸唐。肆不径窦则多
门，未发箧书，市人蚤已籍姓名高下，公为之一洗。箧
未发閴而无闻，既发，无不当人人心，都人士乃大服。
公挟䇲而示不佞，嘐然以得士足多。不佞谢曰：“新都
阻一隅，鄙南国，都人士守其户，说难语通。方君侯以
雄风倡之，所不如众籁者，非夫也。顾君候阅士多矣，
其何以荧其目、望其腹乎？”公曰：“否，否！世所称天下士，
则吴越先鸣。东吴之士多奇，奇或不法。东越法矣，率
相因无他奇，两弃所短，两集所长，是为难耳。都人士
犹之乎诸生也，宁讵辄以天下士命之。至其师心为
奇，恒自内于绳墨；抑或师古为法，又将自外于牝牡
骊黄。藉令成一家言，一鸣惊人矣。诸䇲具在，愿就而
征焉。”不佞曰：“幸哉，谨受卒业。不佞盖尝闻之矣，入其
国而教可知，公故以《易》鸣，此易教也。《语》曰：‘《易》奇而法。
治经艺者，此其原乎？都人士触类而通之，向风而胥
代，夫何有不法？夫何有不奇？及其成功，其斯为天下
士也’。”李令君闻之曰：“善。琯不敏，无能为公役，幸得以
学《易》，从下风”，亟属梓人，籍是䇲以布境内。